Folketing
2006-04-05

Vi arbejder selvfølgelig ud fra et ønske om, at befolkningen skal have endnu mere tillid til Naturklagenævnets afgørelser i fremtiden, end tilfældet er på nuværende tidspunkt. Det er selvfølgelig derfor, vi har et ønske om at ændre forholdene, og jeg mener ikke, der er nogen grund til at overveje situationen en ekstra gang på lige netop det punkt. Man kan vel ikke have mistillid til et klagenævn, som har til opgave at tage stilling til, om loven er blevet overholdt, så jeg har svært ved at forstå hr. Johs. Poulsens bekymring. Det, Naturklagenævnet skal gøre, er at tage stilling til, om loven er overholdt i en given sammenhæng, og (683) jeg kan ikke se, at den ændrede politiske sammensætning skulle ændre noget, for der er jo også politikere i nævnet i dag. Men mener hr. Johs. Poulsen, det er et problem, at der er politikere i nævnet i øjeblikket? (Kort bemærkning).